Borgarstjórn ítrekar samþykkt um Sundabraut í göng Borgarstjórn Reykjavíkur samþykkti í fyrrakvöld samhljóða áskorun til samgönguráðherra og formanns samgöngunefndar Alþingis um að beita sér fyrir því að Sundabraut verði lögð í göngum . Borgarstjórn vill að jafnframt verði verkhönnun hafin samhliða mati á umhverfisáhrifum til að flýta fyrir framgangi málsins . Borgarstjórn telur að göngin séu langbesta lausnin til framtíðar . Þessi ítrekun borgarstjórnar á fyrri samþykkt kom í kjölfar mikillar umræðu um samgöngummál á Alþingi í gær þar sem mikilvægi Sundabrautar var aðalumræðuefnið . Fram kom þar í máli samgönguráðherra Kristjáns L. Möller að stefnt sé á að Sundabraut fari í útboð á næsta ári . Gert er ráð fyrir átta milljörðum króna til Sundabrautar á fjárlögum þessa árs , en áætlað er að framkvæmdin muni kosta 35 milljarða króna . Umhverfismat vegna jarðgangaleiðar er að hefjast , en að sögn ráðherrans er þetta fjórða eða fimmta skiptið sem umhverfismat fer fram vegna Sundabrautar , sökum þess hringlandaháttar sem verið hefur um staðsetningu brautarinnar til þessa .